Այսօր մենք հավաքվել ենք մեկ այլ կարեւոր ծրագիր կյանքի կոչելու նպատակով, որի հիմքում ընկած է գյուղական բնակավայրերի համաչափ զարգացումը երկարաժամկետ հեռանկարով: Զարգացած գյուղը մեր ժողովրդին հողի հետ կապող ամենակարեւոր միջոցն է եւ միանգամից լուծում է սոցիալ-տնտեսական ու քաղաքական բազմաթիվ խնդիրներ, մասնավորապես, գյուղատնտեսության, տեղական արտադրության, վերամշակող արդյունաբերության, ժողովրդագրության եւ այլ բնագավառներում: Կարծում եմ՝ ակնհայտ է, որ ամուր եւ շենացող գյուղը Արցախի հզորության առանցքային բաղադրամասերից մեկն է: